《中原民谣 造海船》
宋代·周麟之

造海船，海旁朴斲雷殷山。大船辟舰容万斛，小船飞鹘何翩翩。

传闻潞县燕京北，木柹翻空浪头白。近年升作北通州，谓是背吭宜控扼。

坐令斩木千山童，民间十室八九空。老者驾车辇输去，壮者腰斧从鸠工。

自期鼓楫沧溟隘，他时取道胶西寨。樯愿相风风北来，飞航信宿趋吴会。

谁为此计狂且愚，南北土性天渊殊。北人鞍马是长技，南人涛濑如坦涂。

果尔疑非万全策，驱民忍作鱼龙食。任渠转海入江来，自有周郎当赤壁。

作者简介：（1118—1164）泰州海陵人，一说江宁人，字茂振。高宗绍兴十五年进士。历官中书舍人、兵部侍郎，兼给事中。绍兴二十九年，充金国哀谢使，言辞详雅，金人为加礼。次年为同知枢密院事。金主背盟，复奉命出使，以主张俟金来南，尽锐奋击，必能成功，辞之。因被劾，责授秘书少监分司南京，筠州居住。有《海陵集》。